Komisijos direktyva 96/89/EB
1996 m. gruodžio 17 d.
iš dalies keičianti Direktyvą 95/12/EB dėl energijos sunaudojimo ženklinimo ant buitinių skalbimo mašinų, įgyvendinančią Tarybos direktyvą 92/75/EEB
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. rugsėjo 22 d. Tarybos direktyvą 92/75/EEB dėl buitinių prietaisų energijos ir kitų išteklių sunaudojimo parodymo ženklinant gaminį bei pateikiant standartinę informaciją apie gaminį [1], ypač į jos 9 ir 12 straipsnius,
atsižvelgdama į 1995 m. gegužės 23 d. Komisijos direktyvą 95/12/EB dėl energijos sunaudojimo ženklinimo ant buitinių skalbimo mašinų, įgyvendinančią Tarybos direktyvą 92/75/EEB [2],
kadangi esama matavimo metodika ir informacija neleidžia tinkamai paženklinti skalbimo mašinų be vidinio vandens sušildymo funkcijos; kadangi todėl tokias skalbimo mašinas reikia išbraukti iš Direktyvos 95/12/EB taikymo srities;
kadangi šioje direktyvoje numatytos priemonės atitinka pagal Direktyvos 92/75/EEB 10 straipsnį įkurto komiteto nuomonę,
PRIĖMĖ ŠIĄ DIREKTYVĄ:
1 straipsnis
Į Direktyvos 95/12/EEB 1 straipsnio 1 dalyje pateikiamą buitinių skalbimo mašinų, kurioms netaikoma ta direktyva, sąrašą įrašoma tokia įtrauka:
- "- iki 1998 m. birželio 30 d. - skalbimo mašinas be vidinių vandens šildymo priemonių."
2 straipsnis
1. Valstybes narės iki 1997 m. balandžio 15 d. priima ir paskelbia įstatymus ir kitus teisės aktus, kurie įgyvendina šią direktyvą. Jos nedelsdamos apie tai praneša Komisijai. Jos taiko tas nuostatas nuo 1997 m. gegužės 15 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1996 m. gruodžio 17 d.